Lectio Divina

*fuq il-Vanġelu tal-Ħadd*

2ni Ħadd tar-Randan

Sena A

Mt 17:1-9

**Intro:**

* Il-post ta’ din is-silta: bejn l-Istqarrija ta’ Pietru u l-ewwel tħabbira tal-Passjoni (16-21-22) u t-tieni tħabbira tal-mewt tal-Messija (17:22-23). Issaħħaħ il-messjaniżmu ta’ Ġesù , li s’issa ma kien evidenti xejn, u li l-glorja tiegħu għada mistura. Imma tfeġġ leħħa tal-glorja tiegħu fuq l-art.
* Insibu Teofanija u Rivelazzjoni-Quċċata.
* Lill-appostli tingħatalhom esperjenza mistika, ta’ estasi, faraġ, konsolazzjoni qawwija u gratwita (*kalov estiv, kemm hu sewwa...*).
* ....li tħejjihom għal-ġrajja kerha u tqila tal-passjoni u tal-mewt ta’ Ġesù; tagħtihom is-saħħa li ser tonqoshom fil-passjoni.
* L-eseġeti jaqblu:

Diffiċli li hawn nsibu ruħna quddiem “retro-viżjoni post-Qawmien” (jiġifieri glorja projettata lura fuq il-Ġesù storiku);.....il-kuntest hawa kollu kemm hu AT (Eżodu, Dan, eċċ), ir-referenzi ukoll. Ma nsibu l-ebda lingwaġġ-Qawmien, jew ambjent-Qawmien. Cf *v.9 Tgħidu lil ħadd b’din id-dehra sa ma Bin il-Bniedem ikun qam minn bejn l-imwiet:* ċara ferm li qed jitħaddet fuq żewġ mumenti differenti minn xulxin.

Insibu dehra, viżjoni (v.9. *hopama,* ) - x’aktarx apokalittika – tal-glorja ta’ Ġesù f’mument storiku u f’post storiku... F’din is-silta jeħtieġ tinżamm it-tensjoni bejn il-fatti storiċi u s-simboliżmu [li jgħin biex nifmhu xi ħaġa... wara kollox għandna rivelazzjoni tal-glorja divina tal-Mulej tad-demm u l-laħam **(“Dan hu...”)** li lanqas insibuha fil-ġrajjet tal-Qawmien mill-imwiet]. Hawnhekk biss titfaċċa u tiddi l-glorja tiegħu ta’ Iben.

Kif tiddeskriviha esperjenza mistika, jekk mhux b’lingwaġġ figurattiv?

Fl-istess ħin din l-esperjenza - li ma titfissirx ħafif u malajr -, hija marbuta mal-Istorja [muntanja, tlett appostli tal-qalba, tined, dija, dawl, Mosè u Elija, sħaba, leħen, biża’...]

1. Tinbidel is-sura ta’ Ġesù

*v.1 Sitt ijiem wara*: tfakkar jew ir-rivelazzjoni tas Sinaj (*Eż* 24:16), jew il-festa tat-Tined (6 ijiem wara *Yom Kippur*). Wiċċu jiddi, cf. *Eż* 34-29-35. *Ħa miegħu*: Ġesù huwa dak li jieħu l-inizjattiva.

*Muntanja*: Hawn it-Tabor jew forsi Hermon (għolja iżjed, 3000m). X’aktar għandha biss sens simboliku: fejn jiġru t-teofaniji jew ir-rivelazzjoni (cf. *Mt* 5:1, 28:16).

*v.2 Inbidel*: *Metemorphothe*: din il-bidla m’għandha x’taqsam xejn mal-metamorfosi Griega jew mal-bidla interjuri (eż. *2Kor* 3:18). Fiha l-kontenut speċifiku tagħha, dehra tal-glorja Tiegħu tal-Iben li tfeġġ lilhom bħala leħħa dawl ħiereġ minn sħaba.

2. L-Istorja tas-salvazjoni issib il-quċċata u l-milja tagħha f’Ġesù

*v.3 Mosè u Elija*: Il-Liġi u l-Profeti (cf. *Mt* 5:17, 7:12, 11:23, 22:40); kienu maħtufin fis-smewwiet (*Dt* 34:6, *2 Slat* 2:11). Filwaqt li hemm armonija bejniethom (*jitħaddtu*), Ġesù huwa issa il-Milja tagħhom, il-milja tar-Rivelazzjoni ta’ Alla lill-Poplu tiegħu.

Għal *Mt*, Ġesù hu diġà l-Mosè l-Ġdid, imma hawn Ġesù jidher jitħaddet ma’ Mosè u Elija.

Mosè u Elija, huma wkoll il-pilastri tal-Istorja tal-Fidwa, tal-AT: medjaturi tar-Rabta/Alleanza. Jekk Mosè hu l-Fundatur tal-Yahwiżmu u tal-Poplu ta’ Alla... mingħajr Elija dan kien jisparixxi waqt il-kriżi ta’ fidi fis-seklu IX. Fih isibu l-milja tagħhom... profeti mhux tal-kitba imma tal-azzjoni... bidu u tmiem tal-Ġrajja li ser isseħħ f’Ġesù.

3. Esperjenza mistika.

*Tliet tined*: Il-Festa tat-Tined Lhudija, festa tad-dawl li tfakkar il-mawra tal-poplu fis-Sinaj. *Tined: kemm hu sew*....jixtieq jaqbad u jżomm dan il-mument, din l-esperjenza, imma l-glorja ta’ Alla tfeġġ u tmur, u mhux possibli li l-bniedem jaħkimha. Pietru jinsa lilu nnifsu! (*ek-stasis*)

v.4 Kif soltu jagħmel (eż. *Mk* 4:38/*Mt* 8:4), *Mt* jibdel *l-Imgħallem* ta’ Mark *f’Mulej/ Kupie*.

4. Il-glorja tal-Messija tas-salib

*v.5 sħaba kollha dawl*: li “fiha” tinħeba u titfaċċa fl-istess ħin il-preżenza ta’ Alla (*Eż* 16:10, 19:9, 24:15-16, 33:9. Cf. ukoll 40:35)

*Leħen*: L-istess messaġġ tal-Magħmudija, 3:17. *Dan Hu Ibni, il-Għażiż, li fih jien sibt l-għaxqa tiegħi*... , rivelazzjoni tal-frenesi ta’ mħabba bejn il-Missier u l-Iben

*Mt* jagħġen elementi meħudin mis-Sinaj ma’ oħrajn meħudin minn Danjel (l-iżjed il-kontenut): *S* 2:7, Ibni/Messija, *Ġen* 22:2, Maħbub/Għażiż, *Is* 42:1, 44:2, il-Qaddej li jbati.

....u jżid: *isimgħu lilu* [hawn isegwi *Mk* 9:7]. l-ubbidjenza lejn Alla (fl-AT), issa tissarraf fl-ubbidjenza lejn Ġesù, il-Kelma tiegħu, l-għaqda miegħu (tad-dixxiplu).

*v 6. meta semgħu:* il-biża’ tad-dixxipli tiġi wara l-leħen; din li toqrob lejn viżjoni apokalittika, eż. *Dan* 8:17-19, 10:7-9. Il-biża’ ġej għax semgħu il-leħen jew għaliex jeħtieġ jisimgħu (jobdu) lil Ġesù

**5. Dan hu (houtos estiv):** Il-qalba tal-ġrajja.

[F’dawn il-ġrajjiet il-Kelma hija iżjed importanti mill-viżjoni, aktar minn dak li jidher (dehra, jew x’naraw)].

Għaliex jisħaq fuq “Dan hu”?

* Twieled fqir u miet fqir...ħabib tal-fqar, l-imsejknin kollha tal-Poplu tiegħu
* Ma jidher fih l-ebda sinjal ta’ divinità
* Mhux kwalifikat... biex jgħallem. Bla awtorità soċjali-reliġjuża, mingħajr edukazzjoni formali biex jgħallem. Mingħajr awtoriżazzjoni.
* L-ebda sinjal ta’ Messija: qawwa, poter, ħakma... bla *pedigree*!
* Dan, ikkumbattut matul il-ministeru tiegħu kollu, miċħud mill-kbarat.
* Dak li jfejjaq biss bil-qawwa tal-ħniena, mogħdrija, u maħfra Tiegħu.
* Il-hena tal-fqir, tal-marid, tal-batut, tal-imwarrab, tal-midneb, tal-imnikket.
* Dak li jxandar is-Saltna ta’ Alla, jgħallem min hu Alla, ifejjaq il-mard kollu tagħna.
* Dak li ser narawh imbiċċer, imżeblah, imsallab...imut mewta kerha.

6. Ġesù iħenn għalihom, ikellimhom, ifarraġhom.

v.7 *Ġesù resaq lejhom, messhom u qalilhom*: Huwa Ġesù li jerġa’ jieħu l-inizjattiva.

*Qumu u la tibżgħux* (*Eyepthete kai me’ phobeisthe)*. Hawnhekk insibu il-verb tal-Qawmien mill-imwiet (Qumu) u l-kelma ta’ Alla, la tibżgħux, tant komuni kemm fl-AT kemm fit TĠ.

*v.8 Ġesù waħdu*. Tingħalaq f’salt il-viżjoni-esperjenza u tibda l-mixja lejn Ġerusalemm.

Sabiex jistgħu jiskopru ir-realtà kollha ta’ Ġesù, il-milja u l-qofol tiegħu għal ħajjitna, jeħtieġ li Ġesù jmisshom: jgħaddilhom il-qawwa tiegħu, ifejjaqhom u jfarraġhom. Kull meta Ġesù jmiss lil xi ħadd, naraw il-ħniena tiegħu f’ ġest ta’ fejqan u tal-qawwa tal-fidwa tiegħu. Hekk biss Pietru u d-dixxipli jistgħu issa ikunu “kapaċi” jaċċettaw it-tbatija u l-mewt tal-Messija, l-għaqda bejn il-glorja tal-Messija u t-tbatija u l-mewt ta’ Ġesù (tbatija flimkien mal-glorja li Pietru għadu kemm ċaħad, cf.16:22 u l-ewwel tħabbira tal-Passjoni). Nerġgħu nsibu (t-tieni) tħabbira tal-passjoni, f’17: 22-23.

Ġesù huwa l-Iben glorjuż u l-Messija waqt ħajtu fid-dinja, kif ukoll fil-passjoni u l-mewt tiegħu.

Biss, inżommu quddiem għajnejna li biex id-dixxiplu jifhem sew din il-glorja tal-Messija Msallab, irid jistenna l-ġrajjiet tal Misteru fil-Mewt u l-Qawmien. Hekk biss setgħu jaslu għall-istqarrija sħiħa tal-Mulej Ġesù.

Biex nitlob.

Kemm nixtieq tassew insir/inkun midħla ta’ Ġesù fqir, nieqes mill-glorja tad-dinja?

Nitlob il-grazzja li ngħix it-tbatija fil-fidi; ngħaqqad il-ferħ u t-tbatija.

Kemm naċċetta t-tbatija ta’ Ġesù, it-tbatija tiegħi, ta’ madwari?

Nieqaf sew fuq: meta u fiex inħoss bżonn kbir li Ġesù jersaq lejja, imissni, jgħidli kelma ta’ faraġ, li tqawwili qalbi? Nitolbu bil-ħerqa li jagħmel dan miegħi... ma’ sħabi... ma’... .